OBH 4051/2000.
Az állampolgári jogok országgyűlési biztosának jelentése
Ügyintéző: dr. Zséger Barbara

Az eljárás megindulása
	A panaszos a beadványában sérelmezte, hogy a szegedi Egyesített Szociális Intézmény Idősek Otthonában a többi lakóval azonos összegű térítési díjat fizet, pedig betegszobában él. 

Megállapított tényállás
	A vizsgálat során tájékoztatást kértem Szeged Megyei Jogú Város Önkormányzatától, az intézmény fenntartójától. A kapott tájékoztatás szerint a panaszos 1998 óta él az Idősek Otthonában. Beköltözésekor rossz egészségi állapotban volt, ezért 5 ágyas betegszobában helyezték el. 2000. szeptemberében állapotának javulása miatt 3 ágyas szobába költözött. 
	Az érintett intézményben 3, 4, és 5 ágyas szobák találhatóak, a lakószobák és a betegszobák között a szolgáltatás tekintetében nincs különbség. A személyes gondoskodást nyújtó ellátásokról szóló 5/2000. (II. 18.) Kgy. r. 14. § (3) bekezdése szerint a vizsgált idősek otthona intézményi térítési díja havi 20.000 forint. A panaszos által fizetett gondozási díj az 5 ágyas, és a 3 ágyas szobában történő elhelyezés esetén is azonos volt a többi lakó gondozási díjával.

Alkalmazott jogszabály
•	1/2000. (I. 7.) SzCsM rendelet a személyes gondoskodást nyújtó szociális intézmények szakmai feladatairól és működésük feltételeiről
"44. § (1) A bentlakásos intézmény az ellátást igénybe vevő részére az Szt. 67. § (1) bekezdésében meghatározott teljes körű ellátást biztosítja.
(2) A bentlakásos intézményben folyó gondozási tevékenység alatt az intézmény szolgáltatását igénybe vevő személy részére nyújtott olyan fizikai, mentális és életvezetési segítséget kell érteni, amelynek során az igénybe vevő szociális, testi és szellemi állapotának megfelelő egyéni bánásmódban való részesítése keretében a hiányzó, vagy csak korlátozottan meglevő testi-szellemi funkcióinak helyreállítására kerül sor.
(3) A bentlakásos intézményben folyó ápolási tevékenység alatt a személyes gondoskodást nyújtó szociális intézmény által biztosított gondozási feladatok ellátása során közvetlenül felmerülő és a szociális intézmény keretei között biztosítható egészségi állapot helyreállítását célzó tevékenységet kell érteni."
	"50. § (1) A bentlakásos intézmény - a lakóotthon kivételével - biztosítja az ellátást igénybe vevők egészségügyi ellátását.
(2) Az egészségügyi ellátás keretében a személyes gondoskodást nyújtó szociális intézmény köteles gondoskodni az igénybe vevő
a) egészségmegőrzését szolgáló felvilágosításáról,
b) rendszeres orvosi felügyeletéről,
c) szükség szerinti ápolásáról,
d) szakorvosi ellátásához való hozzájutásáról,
e) kórházi kezeléséhez való hozzájutásáról,
f) e rendeletben meghatározott gyógyszerellátásáról,
g) gyógyászati segédeszközeinek biztosításáról."

Érintett alkotmányos jogok
•	Alkotmány 70/D. § "(1) A Magyar Köztársaság területén élőknek joguk van a lehető legmagasabb szintű testi és lelki egészséghez.
(2) Ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és a természetes környezet védelmével valósítja meg."
•	Alkotmány 70/E. § "(1) A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak.
(2) A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg."

A vizsgálat megállapításai
	A szociális igazgatásról és a szociális ellátásokról szóló 1993. évi III. törvény szerint idősek otthonában elsősorban azoknak a nyugdíjkorhatárt betöltött személyeknek ápolását, gondozását végzik, akiknek egészségi állapota rendszeres gyógyintézeti kezelést nem igényel. Az idősek otthonaiba felvehető az a 18. életévét betöltött személy is, aki betegsége miatt nem tud önmagáról gondoskodni. Ezek az intézmények a jogszabályok szerint tehát nem egészségügyi intézmények, olyan rossz egészségi állapotban lévő betegek, akik állandó egészségügyi kezelést igényelnének, nem helyezhetők el itt. Azonban a személyes gondoskodást nyújtó szociális intézményekben nyújtott teljes körű ellátásba beletartozik az egészségügyi ellátás is, melynek keretében gondoskodni kell a lakók szükség szerinti ápolásáról és a jogszabályban meghatározott orvosi ellátásról.
 	Az idősek bentlakásos intézményeiben élők között is előfordulhat, hogy betegség, baleset, vagy az életkor előrehaladta miatt hosszabb ideig fokozott gondoskodásra szorul a lakók egy része. Emiatt elfogadott és szokásos gyakorlat az, hogy az érintett lakókat betegszobának nevezett lakószobákban helyezik el. A betegszobát csak az különbözteti meg a többi lakószobától, hogy esetleg jelzőcsengőt szerelnek fel az ágyakhoz, olyan bútorokkal rendezik be, melyek könnyebbé teszik a nehezebben mozgó és mozgatható idősek gondozását, vagy közelebb vannak az éjszaka ügyeletes gondozó helyiségéhez. Ezek a különbségek természetesen a gondozottak érdekében szükségesek, hiszen az idősek otthonában nyújtott teljes körű ellátás megvalósításához a rosszabb egészségi állapotú lakók esetén több gondozás, odafigyelés szükséges. Mindez nem jelenti azt, hogy kevesebb szolgáltatást kap az ilyen lakószobában elhelyezett gondozott, ezért esetükben természetesen nem indokolt a térítési díj módosítása sem. 
	Az érintett intézményben sincs a lakószobák és a betegszobák között a szolgáltatás tekintetében különbség és ennek megfelelően a panaszos által fizetett gondozási díj az 5 ágyas, illetve a 3 ágyas szobában történő elhelyezés esetén is azonos a többi lakó gondozási díjával. Az intézmény igyekezett a panaszos szükségleteinek megfelelően gondoskodni elhelyezéséről, és állapotának javulásával egyidejűleg 3 ágyas lakószobába helyezte. A fentiekre tekintettel alkotmányos joggal kapcsolatos visszásságot nem állapítok meg és ajánlást nem teszek.

Budapest, 2001. május  08.

Gönczöl Katalin